ar en ar ar ar ar ar it ar ar ar ar ar ar ar ar ar ar ar ar ar arz ar ar ar ar ar ar ar ar ar ar ar ar ar ar ar ar ar ar ar ar ar ar ar ar ar fa ar ar ar ar ar ar ar ar ar ar ar fa ar en en
حاولنا مرارا وتكرارا نلاقي إجابة عن سؤال ليه بننجذب للباد بوي، وقولنا أنواعهم وعملنا كل حاجة وبرضو مش لاقيين تفسير. بس النهاردة قررنا نغير شوية ونشوف طب ليه مش بننجذب للجود بوي؟ والحقيقة أن الموضوع طلع ليه إجابات شوية علمية. فقولت لازم أشارك معاكم شوية أسباب ممكن تكون هى اللي بتخلينا مانشوفش الجود بويز اللي موجودين في حياتنا ونحطهم في الفريند زون طول الوقت...
دي مش إجابة بديهية، القلب عضو صعب السيطرة عليه، الأحساسيس والمشاعر اللي ممكن نحسها تجاه أي حد لدرجة كبيرة مالناش تحكم فيها وصعب نمنعها مهما حاولنا. فلما قلبنا بيشاور على حد وبالرغم من أنه ممكن مايبقاش مناسب خالص، إلا إن ده مش بيمنعنا نحبه. فحرفيا الموضوع خارج عن السيطرة ومافيش حاجة اسمها بنحب الشخص المناسب، إحنا بنحب وبس.
تقريبا كتير من العلاقات ممكن تقوم على الانبهار بالطرف الآخر، وهذا الانبهار بيعتمد على حبنا للمغامرة والوقوع في حب شخص يمكن يختلف كتير عننا. وده اللي بيخلي الباد بوي دايما مُلفت للأنظار. أما الجود بوي فممكن كتير مننا نشوف أن علاقتنا بيه هتبقى تقليدية أو مافيهاش إبهار. شخص طيب وكويس ومحترم وابن ناس، لأ أبعد عنه بقى ايه الملل ده! :D
مش الفيلم لأ، بس السينما عموما والأفلام والمسلسلات بتبروز كتير الباد بوي، بتخلي عندنا صورة عن إن قصص الحب الحلوة الرومانسية بتحتاج شاب كده غريب الأطوار. وقد ايه بيبقى بيحب البنت اللي معاه ويغير بقى وكده، ولو ده هيثبتلك أني بحبــــــــــــــــــك. عشان كده بنبعد تلقائيا عن أي جود بوي، واللي في الغالب برضو السينما بتصوره أنه شخص غلبان ورخم مالوش في المغامرة والاندفاع.
4- بسيوني أنا اتغيرت عشانك
كتير من البنات عندها اقتناع أن الحب بيغير، وأن الله ده أكيد هيتغير عشاني، أو حتى واثقين في نفسهم أنهم هيقدروا يغيروا الباد بوي للأحسن. وده من أهم الأسباب اللي بتبعدهم عن الجود بوي، أنه كويس أصلا هتغير فيه ايه! علاقة كده عادية، مافيهاش تحدي ولا رومانسية ولا "أنا اتغيرت عشانك" بصوت غادة عادل! بس الواقع الحقيقة مابيدعمش النظرية دي خالص وبنلبس في الآخر!
إحنا آفة حارتنا النسيان فعلا أنتوا مابتكدبوش، يعني لما بننجذب لباد بوي ويطلع وحش ونتأكد من ده، مش بعدها بقى ندور على جود بوي؟! لأ ازاااي، بنروح لباد بوي تاني ونقعد نقول ده مختلف طبعا، أو أنا هعرف أتعامل المرة دي أو حاجات من هذا القبيل. مين بقى بيخسر في الليلة دي؟ الجود بوي يا عيني!
6- شايفاك في الفريند زون
ماعرفش ليه بنشوف نسبة كبيرة من الجود بويز في حياتنا في منطقة الفريند زون، نقوله أنا نفسي أتجوز واحد زيك، طب ماهو قدامنا! لأ أنا عايزاه بتعديلات!! حاجة كده إحنا نفسنا مش بنفهمها. يعني دايما بنحب يبقى في حياتنا حد يسمعنا يدينا نصيحة ويبقى وقور كده وواثق من نفسه، إنما نرتبط بيه؟ لأ أبسلولتلي.
7- دايما في حاجة ناقصة!
دايما في قصة الارتباط بجود بوي بتكون في حاجة ناقصة، حاجة مش عارفين ايه هى بس بتخلي الموضوع مايكملش. ليه مش عارفين بس دي لعنة تقريبا مش عارفين لغزها لحد دلوقتي.
وأخيرا وليس آخرا، ده مش تشجيع أننا نحب حد أو نكره حد، الحب والعلاقات العاطفية هتفضل دايما تجارب إنسانية بتتوقف على ظروف أصحابها. وهذا التحليل ما هو إلا نظرة عابرة للي بيحصل :)